Близката връзка между ВУЗ и фирмите сега е по-наложителна от всякога

Браншова камара по машиностроене


Положението с работната сила, в т.ч. за машиностроенето,  става все по-тежко у нас, след като близо 2 млн. души напуснаха страната ни след 1989г. Броят на завършилите средно образование е вече по-малък от броя на местата във ВУЗ. Още по-зле стои въпросът с приема в професионалните гимназии, особено за машиностроенето. Няма желаещи за основните машиностроителни специалности. Илюстрация колко страната ни е зле в момента е регионът на Габрово. Броят на родените през 2012г. е 400. Десет до 18% у нас засега по различни причини прекъсват образованието си и не го завършват. А колко са езиковите, профилираните гимназии, Априловата гимназия. Професионалната гимназия по механотехника се ползва с името  на една от добрите в страната, добри са и връзките й с машиностроителните фирми, но вече две години специалността „Машини с ЦПУ” е без прием. За изход от създадената ситуация е наложителна и намесата на държавата. Но се бави и тя. Трета година отлежава проектът на Закона за професионалното обучение, който предвижда  определянето от МС на списък от защитени професии, в които ще влизат и машиностроителни. 


След кризата от 2009г.-2010г. Персоналът в машиностроителните фирми бе намален средно с по 25%. В годините след кризата приемът на нови работници на редица места се задържа, въпреки наличието на ръст в производството.  Причините са  различни – въздържане от назначения поради неясни прогнози за бъдещи поръчки, стремеж с по-малък брой заети да се произвежда повече продукция, за да може фирмата да присъства конкурентно на международния пазар, други. Въпреки сравнително доброто развитие на машиностроителните фирми през първите 4 месеца на т.г., спрямо 2012г. данните за м.май са обезпокоителни – спад в износ, спад на продажбите за вътрешния пазар. Ако спадът продължи още 2-3 месеца, машиностроенето го чака тежка година.


Въпреки голямата безработица, особено при младите хора до 29 годишна възраст, фирмите, които решат да назначават нови работници и специалисти са силно затруднени при избора. Няма подходящи кандидати, тези, които приемат не са подготвени за работа на конкретните работни  места, ръководствата са принудени да ги дообучават. Като цяло неудовлетвореността от фирмите към ВУЗ и обратно е взаимна. За подготовката на специалистите с висше образование съответните ВУЗ упрекват фирмите, че не се ангажират достатъчно с приемането на стажанти, не им съдействат при актуализирането на програмите и т.н. и т.н., което в редица от случаите е вярно, като е вярно в същата степен и за упреците на ръководствата на фирми към преподаването във ВУЗ и подготовката на завършващите. В много по-малка степен това се отнася за ТУ-Габрово и машиностроителните фирми от региона. Нещо повече. В Габрово има и работеща практика на добро взаимодействие, каквото е например това между ТУ и  „АМК”ООД. Всички инженери във фирмата са възпитаници на ТУ-Габрово. Фирмата поддържа ежедневна връзка с ТУ, работи се по общи задачи.


Проектът, който започва да изпълнява ТУ-Габрово по ОП”Развитие на човешките русурси” е за привеждане на програмите за обучение в съответствие с потребностите на практиката. Браншовата камара е партньор на ТУ по този проект. В неговото изпълнение ще бъдат  пряко ангажирани над 15 изявени мениджъри и водещи специалисти от основни машиностроителни фирми от Габрово, Казанлък, Стара Загора, Ловеч – „Цератицит България”АД,Подемкран”АД,„АМК”ООД,„Мехатроника”АД,„Капрони” АД, „М+С Хидравлик”АД, „Прогрес”АД, „Осъм”АД и др. Освен експертното ангажиране на фирмите при актуализирането на програмите с проекта се цели укрепване на директните връзки между фирмите и ВУЗ, подписването на договори за сътрудничество, за стажове, практики, за работа и т.н.


Сам по себе си този проект не може да реши многото и разнообразни проблеми, които имат фирмите и ВУЗ, но сме с очакване, че ще има конкретна, реална стъпка напред. За подробностите и дейностите по проекта ще говорим нееднократно отсега нататък. На него браншовата камара гледа като на конкретна стъпка за по-добро решаване на проблемите с кадрите. 


Браншовата камара започна работа и по друг проект, свързан с този на ТУ-Габрово. Пак по ОП”РЧР” – BG051PO001-7.0.07-0017-C0001 „Стабилизиране на заетостта и повишаване качеството на работната сила чрез обмяна на иновативни практики за продължаващо професионално обучение в машиностроителните предприятия”. Бенефициент е браншовата камара, а партньор – Институт по социална отговорност от Полша. Целта е да се изучи добрата практика в машиностроенето в България и в Полша в областта на привличането, задържането и подготовката на млади хора до 29 годишна възраст и за повишаване квалификацията и преквалификацията на заетите на над 45 тодишна възраст. В обхвата на проекта са и част от фирмите, които активно ще участват  в този с ТУ-Габрово. Тематиката също е сходна.


Водещото в Програмата за развитие Европа 2020 е осигуряването на устойчиво развитие. Във фирмите това не може да бъде постигнато без разработването и внедряването на продукти и технологии, без осигуряване на производството с квалифицирани изпълнителски и инженерно-технически кадри, ако не се ограничат до минимум проявленията на сива икономика във фирмите от сектора, която по данни от проекта на АИКБ не намалява в момента за машиностроенето. 

